চ্যাম্পিয়ন হতে হলে ফাইনাল খেলার অভ্যাস লাগে। কাপ তারাই জেতে যাদের কাপ জেতার অভ্যাস আছে। সেটা মস্কোতে ফুটবল বিশ্ব আরও একবার দেখল। আর ফরাসিদের এই কাপ জয়ের পেছনে তাদের একটা দর্শন শাস্ত্রের ব্যাখ্যা ছিল। ফরাসি কোচ দিদিয়ের দেঁশম, নিজে অধিনায়ক হিসেবে বিশ্বকাপ জিতেছেন। কোচ হিসেবেও জিতলেন। ব্রাজিলের মারিও জাগালো, জার্মানির ফ্রেঞ্জ বেকেনবাওয়ারদের অভিজাত সরণির বাসিন্দা হয়ে গেলেন দেঁশম। বিশ্বকাপ জয়ী ফান্সের সাবেক অধিনায়ক তার ফুটবলারদের বারবার একটা কথাই বলে তাতিয়েছেন: ‘ বিশ্ব শুধু চ্যাম্পিয়নদেরকেই মনে রাখে। পরাজিত দলকে কেউ মনে রাখে না। তোমরা এই ম্যাচটা হারলে শুধু একটা ম্যাচ হারবে না। সোনার কাপটাকে মাঠে রেখে যাবে। আমরা এখানে এসেছি কাপ নিয়ে যেতে।’ গ্রিজম্যান, পল পগবা, এমবাপেদের আর কি লাগে উজ্জীবিত হতে! সত্যিই দলীয় সংহতির বারুদেই ফাইনালে তারা জ্বলে উঠল। আর তাতেই শেষ ক্রোয়াটদের বিশ্বকাপ জয়ের স্বপ্ন।